Rødhalslavspinner

Rødhalslavspinner  (Atolmis rubricollis) er en av lavspinnerne i familiegruppen  bjørnespinnere (Arctiidae).  

Rødhalslavspinner er på den norske rødlisten, i kategorien R, sjelden.  Trusselen er hogst av gammel skog med rikelige mengder lav.

Utseende 
Rødhalslavspinner  er sjelden i Norge. Den  er brunlig- svartgrå. Fremerste del av brystet er rødorange.  Bakkroppen er også brunlig- svartgrå, men gulorange bakerst. Vingene holdes taklagt bakover kroppen i hvile og den bretter eller «ruller» vingene rundt kroppen som en spole når den hviler.  Vingespennet er mellom 27 og  37 millimeter.

Lavspinnere kan forveksles med flere andre småsommerfugler, kanskje særlig en vikler eller en liten måler.  Men de kan skilles fra disse på de to duftkjertlene hunnene har like ved eggleggingsåpningen, helt bakerst på bakkroppen. Lavspinnere har også et høreorgan (Tympanalorgan) på siden av brystet (metathorax). 

Larvene er tynt behåret med mørke hår. Hårene er arrangert i dusker på hvert ledd. Disse danner rekker av hårdusker bakover kroppen.  Larvens kropp har noen røde flekker på ryggen og på siden, på hvert ledd.  Utvokst blir den ca. 3-4 centimeter lang.

Levevis 
Rødhalslavspinner finnes helst i løvskog, men kan finnes i barskog, eller i blandet skog.  Den finnes først og fremst på steder med mye lav, ofte vil det si gammel og noe fuktig skog. Arten finnes både i fuktige skogtyper og i tørre. I Norge ligger mange av lokalitetene i kalkfuruskog. Arten er avhengig av at det finnes eldre trær med rik vekst av lav. Flygetiden er i juni og juli og den er aktiv både dag og natt.  

Hunnen legger egg i barksprekker og greiner med mye lav, eggene legges i små grupper.

Larvene lever på ulike lav, på stammer og greiner på trær.  Larven er utvokst om høsten.  Rødhalslavspinner tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning.  Mellom larvestadiet og det voksne stadiet er et puppestadium, en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Puppestadiet tilbringes ofte i en barksprekk eller lignende. Kokongen er ofte delvis gjennomskinnelig spunnet og består også ofte av noe av larvens hårbekledning.  Den overvintrer i puppestadiet og klekkes til våren.  Puppen klekkes etter noen uker.

Utbredelse 
Rødhalslavspinner er utbredt i det sydlige og sentrale Europa og den vestlige delen av Asia.

I Norge er arten kjent fra cirka 88 lokaliteter fra Jæren i vest til Eidskog i Hedmark i øst. Funn fra Jæren kan skyldes migrasjon. Arten er ustabil i sin opptreden. I noen områder kan den forsvinne for så å dukke opp igjen etter flere år. I de aller seneste år er det gjort mange funn. Det kan synes som arten for øyeblikket har en bølgetopp. Finnes i det sydlige Sverige, Danmark og Finland.

Rødlistevurdering 
Trusselen mot arten er først og fremst hogst av gammel skog. På grunn av skogbruket reduseres og fragmenteres egnede habitater. Dette påvirker i sin tur forekomster av sommerfuglen. Arten rødlistes i 2021 som nær truet NT, men det kan være aktuelt å vurdere den som livskraftig LC ved neste revisjon av rødlista dersom arten fortsetter å ha framgang.

Navnet 
Det latinske navnet Atolmis betyr den som er feig, av gresk atolmia, som er feighet.  Navnet rubricollis betyr med rød hals.   På svensk heter den Rödhalsad lavspinnare, på engelsk Red-necked Footman.

Systematisk inndeling 

 sommerfugler (Lepidoptera)
 gruppe Apoditrysia 
 gruppe storsommerfugler
 gruppe / overfamilie Noctuoidea  
 familie bjørnespinnere (Arctiidae) 
 delgruppe lavspinnere, (Lithosiinae)
 Rødhalslavspinner   (Atolmis rubricollis (Linnaeus, 1758) )

Referanser

Litteratur 
 Hydén, N., Jilg, K. & Östman, T. 2006. Nationalnyckeln till Sveriges flora och fauna. Fjärilar: Ädelspinnare-toftsspinnare. Lepidoptera: Lasiocampidae-Lymantriidae. ArtDatabanken, SLU, Uppsala. ISBN 91-88506-59-2
 Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norwegiae. Norsk entomologisk forening. 192 sider. ISBN 82-995095-1-3
 Aarvik, Leif, Hansen, Lars Ove, Vladimir Kononenko. 2009. Norges Sommerfugler. Håndbok over Norges dagsommerfugler og nattsvermere. Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

Eksterne lenker 
 
 www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
 Fauna Europaea Web Service (2004) Fauna Europaea version 1.1, www.faunaeur.org
 Norsk Entomologisk forening – for deg som vil lære mer om insekter.

Bjørnespinnere
Sommerfugler formelt beskrevet i 1758
Dyr formelt beskrevet av Carl von Linné